Lidl on ollut hieman paitsiossa Kahvi & Teen mikroruoka-arvioissa, mutta asiaan tulee muutos tänään, kun käsittelyyn otetaan vain Lidlistä saatavia mikroaterioita.

Chef Select: Spaghetti Bolognese

– Hinta: 2,99 euroa

– Paino: 350 grammaa

Valokuvasta sitä ei näe, mutta laihahko soosi on valunut astian pohjalle. Siellä se piti pastan mehevänä, mutta päällä ollut pasta jäi harmillisen mauttomaksi. Pasta ylipäätään oli aavistuksen verran ylikypsää, mutta tämä ei häirinnyt samalla tavalla kuin Pirkan spagettiannoksen kohdalla.

Soosi oli melko mauton. Bolognese-kastikkeen pitäisi olla tomaattinen, mutta en ollut aivan varma oliko annoksessa olleet vihanneksenkappaleet tomaattia, porkkanaa vai paprikaa. Maun tai rakenteen perusteella näitä mysteerivihanneksia oli aivan mahdotonta tunnistaa. Lisäksi soosia olisi voinut olla hieman enemmän.

Annoksen parasta antia oli kastikkeessa käytetty jauheliha. Hyvin maustettu ja erinomaisesti paistettu liha on minkä tahansa bolognesen pohja.

– Arvosana: 2 / 5. Kyllä tätä mielummin syö kuin selkäänsä ottaa. Vielä mielummin tosin söisin jotain muuta tähän hintaan.

Chef Select: Lasagne Bolognese

– Hinta: 2,39 euroa

– Paino: 400 grammaa

Ensivaikutelma oli todella, todella rasvainen, kun mikrovalmiissa ateriassa rasva jäi lillumaan pieniksi lammikoiksi valkokastikkeen päälle. Hetken asettumisen jälkeen tämä ei kuitenkaan merkittävästi haitannut makua tai näköä.

400 gramman annoksessa riittää syötävää raavaammallekin miehelle ja siitä tulee antaa kiitosta. Kastikkeiden maut olivat hyvin tasapainossa keskenään, jauhelihakastike maistui oikein tomaattiselta ja valkokastikkeesta puski mausteiden takaa läpi hyvä kermaisuus ja juustoisuus.

Pastalevyt olivat päässeet hieman ylikypsiksi, mutta tämä lähinnä tuntui hieman lötkähtävänä suutuntumana.

Arvosana: 3,5 / 5. Tasapainoinen suoritus, mutta yletön rasvaisuus ja ylikypsä pasta rokottavat. Erinomainen ateria tässä hintaluokassa.

Chef Select: Chicken Sweet & Sour with Basmati Rice

– Hinta: 2,39 euroa

– Paino: 400 grammaa

Hapanimeläkastike kanalla ja riisillä lämpeää kahdessa eri astiassa. Tässä ratkaisussa on puolensa ja puolensa – toisaalta tällä vältetään riisin mössöytyminen, mutta se voi aiheuttaa sotkua syömisvaiheessa, kun riisiä siirretään kastikkeen sekaan tai päinvastoin.

Kastike tavoittaa hyvin hakemansa maun – samanmakuista kastiketta olen joissain kiinalaisbuffet-ravintoloissa maistellut. Kastikkeessa lilluneet vihannekset ovat säilyttäneet rapeutensa yllättävän hyvin ja kanankin rakenne on oikein onnistunut. On siis sikäli sääli, ettei soosin seassa ollut enempää näitä hyvänmakuisia sattumia.

Riisi on mikroruokatasolla hyvää – juuri sopivasti pureksittavaa, eikä lainkaan mössöä. Annoksessa oli tarpeeksi syötävää ja se sopii myös herkempisuisille aterioitsijoille.

– Arvosana: 3,5 / 5. Erittäin hyvä kilpailija Finduksen Tikka Masalalle, mutta jää karvan verran jälkeen sattumien määrässä ja freesiydessä.